Worcester F 80 Distinctiones

252 Testamentum

Testamentum.[[1]](#footnote-1) *Statuit ei*[[2]](#footnote-2) Dominus *testamentum* sempiternum, [Eccli. 45:8]. Exiguntur in testimonio testes ydonei coram quibus testator res disponat et tabellio qui testamentum describat. Sic fuit in testamento Christi qui non solum quinque testes sed omnes apostolos sibi adquisiuit. Vnde dicitur, [Act. 1:8]: *Vos eritis mihi testes in Jerusalem*. Coram quibus non solum vnum heredem sed omnes electos heredes Dei. Coheredes autem Christi de quibus, Psal. [88:4]: *Disposui testamentum electis meis*, id est, regnum celeste. De quo dicitur in euangelio, [Luc. 6:20]: *Beati pauperes* quoniam *vestrum est regnum Dei*. Item [Luc. 22:29]: *Dispono vobis sicut disposuit mihi*, etc. Affuit et tabellio, id est, euangeliste qui conscripserant voluntatem Christi. Hoc est *testamentum* sempiternum testatoris morte *confirmatum*, sicut dicitur ad Heb. [9:17].

¶ Iccirco vetus testamentum debuit *cessare* secundum

/fol. 309ra/

illud Deut. [32:26]. Nouis superuenientibus vetera proiciemus. Et in Apo. [21:5] dicitur, *Ecce noua facio omnia.* Vnde dicit propheta, [1 Reg. 2:31]: *Ecce dies veniunt et* confirmabo testamentum nouum super domum Juda, etc. Sed quamuis omnibus electis disposuit testamentum. Principaliter tamen apostolis et eorum vicariis quibus regni principatum commisit dicere, Psal. [49:5]: *Qui ordinant testamentum eius super sacrificia*. Iste enim sanctus luculencius vtrumque testamentum disposuit. Hic scriba doctus in regno celorum. Hic ille stabularius qui ad curam vulnerati duos denarios pertulit quos a Samaritatano recepit. Hi de fonte scripture quatuor riuos produxit exposicionum de quibus Gen. [2:10] dicitur, *Fluuius egrediebatur*, etc. Quia scriptura deriuatur in quatuor genera expositionum. Syon qui interpretur hyatus terre designat historiam secundum quam veteres inhiabant terrenis. Phison qui interpretur oris imitacio designat allegoriam secundum quam litera mutatur in spiritum. Tigris qui nterpretur velox designat anagogen ad quam intendum requiritur velox ingenium eo quod de superius tractet. Eufrates qui interpretur frugifer, designat tropologiam per quam anima plantatur in bonis moribus. Pululat in virtutibus, fructificat in operibus hiis fluminibus. Beatus Gregorius irrigauit paradisum ecclesie, tetendit archum suum et parauit istum, id est, vtrumque testamentum.

¶ Nam in archu sunt duo, lignum et corda, durum et molle sibi coherencia, et durum per molle inflectitur. Quia legis duricia per euangelium temperatur. Et ista coherent quia duo testamenta sibi conuniunt vt sit rota in medio rote. Et duo cherubin mutuo se respiciunt versis vultibus in propiciatotum. In hoc archu beatus Gregorius parauit vasa mortis aduersus hereticos. Vt caperet vulpeculas que demolliuntur vineas, facies quidem habentes sed caudas adinuicem colligatas. Quia de vanitate conueniunt in idipsum.

¶ Item sagittas suas ardentes effecit propter catholicos delinquentes vt oues errantes ad caulas reduceret hiis vasis et sagittis liber mortalium, quasi pharetra plera consistit. Ergo *statuit ei* Dominus *testamentum* sempiternum.

1. Testamentum ] Lambeth begins this chapter: Statuit ei Dominus testamentum… with the “S” capitalized. [↑](#footnote-ref-1)
2. ei ] Lambeth *om.* F 80. [↑](#footnote-ref-2)